Bréf stjórnar LÍ vegna úttektar Ríkisendurskoðunar á launagreiðslum til lækna Vegna úttektar Ríkisendurskoðunar á launagreiðslum til lækna bað Guðmundur Ingi Eyjólfsson stjórn Læknafélags Íslands að athuga lögmæti þess að stofnunin færi fram á upplýsingar um greiðslur til lækna sem unnu fyrir Læknasetrið og Rannsóknastofuna í Mjódd . Stjórn LÍ fjallaði um málið 18. september og sendi síðan eftirfarandi bréf til Jóns Kristjánssonar heilbrigðis - og tryggingamálaráðherra , Halldórs Blöndal forseta Alþingis og Sigurðar Þórðarsonar ríkisendurskoðanda : " Í inngangi að skýrslu sem Ríkisendurskoðun gaf út í júlí í sumar um greiðslur opinberra aðila til lækna á árinu 2000 kemur fram að tilefni hennar hafi verið ósk heilbrigðis - og tryggingamálaráðuneytisins um að stofnunin gerði sérstaka úttekt á heildarfyrirkomulagi launagreiðslna til lækna . Ríkisendurskoðun hafi orðið við þessu erindi ráðuneytisins en stofnunin gerði samskonar úttekt árið 1993 að ósk ráðuneytisins . Tekjur lækna koma að langmestu leyti úr ríkissjóði , sem launagreiðslur á sjúkrastofnunum og heilsugæslustöðvum og samkvæmt reikningum til Tryggingastofnunar ríkisins á grundvelli samninga sérfræðilækna við stofnunina . Heildarkostnaður ríkis-sjóðs að þessu leyti er þekktur og áætlaður í fjárlögum hvers árs . Úttekt Ríkisendurskoðunar á heildarfyrirkomulagi launagreiðslna til lækna var vinnsla persónuupplýsinga um einkamálefni einstakra lækna , þar sem tekjur lækna voru sundurliðaðar á kennitölu þeirra , eftir sérgreinum , milli sjúkrastofnana og hvernig laun lækna skiptast eftir starfstöðvum þeirra . Vafasamt er að það standist lög að læknar ein starfstétta í landinu sæti þannig sérstakri persónugreinanlegri skoðun og eftirliti Ríkisendurskoðunar eftir hentisemi framkvæmdavaldsins . Verkefni Ríkisendurskoðunar eru skilgreind í lögum . Þar sem Ríkisendurskoðun upplýsir að umrædd úttekt hafi verið unnin að beiðni heilbrigðis - og tryggingamálaráðuneytisins vakna efasemdir um að hún hafi verið unnin vegna verkefna sem Ríkisendurskoðun eru falin í lögum . Persónuvernd hefur tekið þá afstöðu til erindis , sem félagsmaður í Læknafélagi Íslands vísaði til Persónuverndar vegna þessarar úttektar , að falli umrædd úttekt á tekjum lækna utan þeirra verkefna sem Ríkisendurskoðun eru falin með lögum um Ríkisendurskoðun , þá sé rökstuðningur Ríkisendurskoðunar fyrir vinnslunni ófullnægjandi með vísan til laga um Persónuvernd og meðferð persónuupplýsinga . Því er nauðsynlegt að vafa um lögmæti úttektar á tekjum einstakra lækna verði aflétt með því að Ríkisendurskoðun leiti úrskurðar héraðsdóms skv. lögum um Ríkisendurskoðun , um ágreining sem uppi er við fyrrgreindan félagsmann í Læknafélagi Íslands varðandi skoðunarheimild stofnunarinnar skv. lögum . Stjórn Læknafélags Íslands leggur áherslu á það gagnvart heilbrigðis - og tryggingamálaráðuneytinu og Ríkisendurskoðun , sem starfar á vegum Alþingis , að vafa um lögmæti hinnar sérstöku úttektar á heildarfyrirkomulagi launagreiðslna til einstakra lækna að beiðni heilbrigðis - og tryggingamálaráðuneytisins verði eytt . Virðingarfyllst f.h. stjórnar Læknafélags Íslands